હવે આ ઘટનાનો બીજો તબક્કો શરૂ થાય છે. જયલલિતાએ કમલા હાસનને કહ્યું, ‘તમારે આ ફિલ્મ મુસ્લિમોને બતાવીને તેમની મંજૂરી લઈને, તેમને મનાવીને રિલીઝ કરવાની જરૂર હતી.’ જયલલિતાના આ વાક્યે ફરી હોબાળો શરૂ થયો. આખા દેશમાં ચર્ચા ચાલી કે જો લોકોને મનાવીને ફિલ્મો રજૂ કરવાની હોય તો પછી સેન્સરબોર્ડની શી જરૂર છે ? શું આ દેશને સાંપ્રદાયિક બનાવવો છે ? દુનિયાનાં કોઈ દેશમાં આ પ્રકારની વ્યવસ્થા નથી. શું આગળ ઉપર દરેક રાજ્યનાં મુખ્યમંત્રીઓના પણ સર્ટિફિકેટ લેવાં પડશે ? હવે અત્યાર સુધી ચૂપ રહેલા કેટલાક અભિવ્યક્તિવાદીઓ ચર્ચામાં કુદી પડ્યા. કારણ કે ફોકસ હવે કટ્ટરવાદીઓ તરફથી ખસીને સેન્સરબોર્ડ તરફ ગયું હતું.